Document ID: 31990D0348

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουνίου 1990
με την οποία παρατείνεται και τροποποιείται η απόφαση 85/594/ΕΟΚ που επιτρέπει στην Ελληνική Δημοκρατία να λάβει ορισμένα μέτρα διασφάλισης σύμφωνα με το άρθρο 108 παράγραφος 3 της συνθήκης ΕΟΚ
(Το κείμενο στην ελληνική γλώσσα είναι το μόνο αυθεντικό)
(90/348/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 108 παράγραφος 3,
Εκτιμώντας:
ότι, με την απόφασή της 85/594/ΕΟΚ (1), η Επιτροπή επέτρεψε, σε προσωρινή βάση, στην Ελληνική Δημοκρατία να λάβει ορισμένα μέτρα διασφάλισης προς στήριξη του προγράμματος για τη σταθεροποίηση της οικονομίας που η ελληνική κυβέρνηση έθεσε σε εφαρμογή από τα τέλη του 1985 για να αντιμετωπίσει τις σοβαρές δυσχέρειες του ισοζυγίου πληρωμών και να αποκαταστήσει την αναγκαία ισορροπία·
ότι, έκτοτε και παράλληλα με τη βελτίωση της ισορροπίας του ισοζυγίου πληρωμών της Ελλάδας, πολλά από τα εν λόγω μέτρα διασφάλισης ανακλήθηκαν ή τροποποιήθηκαν σύμφωνα με τις διατάξεις της απόφασης 85/594/ΕΟΚ· ότι η εν λόγω απόφαση τροποποιήθηκε με τις αποφάσεις 86/614/ΕΟΚ (2), 87/152/ΕΟΚ (3), 88/438/ΕΟΚ (4) και 88/600/ΕΟΚ (5) της Επιτροπής και τελευταία ανανεώθηκε και τροποποιήθηκε με την απόφασή της 89/644/ΕΟΚ (6)·
ότι η Ελληνική Δημοκρατία επικαλέστηκε τη διεύρυνση των εσωτερικών και εξωτερικών μακροοικονομικών ανισορροπιών· ότι έχει θέσει σε εφαρμογή πρόγραμμα σταθεροποίησης και ανασυγκρότησης της οικονομίας· ότι για τη στήριξη της προσπάθειας αυτής ζήτησε παράταση ορισμένων μέτρων διασφάλισης, όσον αφορά τις κινήσεις κεφαλαίων και τις μεταφορές συναλλάγματος, τις σχετικές με τις δαπάνες κατοίκων της Ελλάδας για ταξίδια αναψυχής στο εξωτερικό, σύμφωνα με τις διατάξεις του άρθρου 9 παράγραφος 5 της απόφασης 85/594/ΕΟΚ· ότι, ωστόσο, οι ελληνικές αρχές χαλάρωσαν τους περιορισμούς που είχαν αρχικά επιτραπεί στον εν λόγω τομέα· ότι προτίθενται να συνεχίσουν τη χαλάρωση των περιορισμών στο μέτρο που βελτιώνεται η κατάσταση του ισοζυγίου πληρωμών·
ότι, από την εξέταση της γενικής οικονομικής κατάστασης της Ελλάδας στην οποία προέβη η Επιτροπή, προκύπτει ότι η εξωτερική θέση της Ελλάδας επιδεινώθηκε κατά το 1989· ότι αυτή η επιδείνωση συνεχίστηκε κατά τους τέσσερις πρώτους μήνες του 1990 · ότι οι αρχές έχουν λάβει σταθεροποιητικά και διαρθρωτικά μέτρα, με στόχο την άμβλυνση των εσωτερικών και εξωτερικών ανισορροπιών· ότι προτίθενται να συνεχίσουν την προσπάθεια προς αυτή την κατεύθυνση· ότι μέχρις ότου βελτιωθεί η κατάσταση στο ισοζύγιο πληρωμών δικαιολογείται η προσωρινή διατήρηση ορισμένων μέτρων διασφάλισης στον εν λόγω τομέα·
ότι, κατά συνέπεια, πρέπει να παραταθεί και να τροποποιηθεί η έγκριση για την εφαρμογή των εν λόγω μέτρων διασφάλισης· ότι, ωστόσο, είναι σκόπιμη η προσεκτική παρακολούθηση της εξέλιξης της οικονομικής κατάστασης στην Ελλάδα, προκειμένου να τροποποιηθούν ή ενδεχομένως να καταργηθούν τα μέτρα που έχουν εγκριθεί σε περίπτωση που μεταβληθούν οι συνθήκες που οδήγησαν στη λήψη τους·
ότι, για λόγους διαφάνειας, είναι σκόπιμη η παρουσίαση σε ένα και μόνο κείμενο του συνόλου του διατακτικού της απόφασης 85/594/ΕΟΚ, όπως αυτή τροποποιείται από την παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το διατακτικό της απόφασης 85/594/ΕΟΚ αντικαθίσταται από το ακόλουθο κείμενο:
«Άρθρο 1
1. Επιτρέπεται στην Ελλάδα προσωρινά, εντός των ορίων και υπό τους όρους που αναφέρονται στο παράρτημα της παρούσας απόφασης, να απαγορεύει ή να υποβάλει σε εκ των προτέρων έγκριση τη σύναψη ή την πραγματοποίηση συναλλαγών και τις μεταφορές συναλλάγματος τις συνδεόμενες με τις κινήσεις κεφαλαίων που έχουν ελευθερωθεί σύμφωνα με τις διατάξεις της οδηγίας 88/361/ΕΟΚ του Συμβουλίου της 24ης Ιουνίου 1988 για τη θέση σε εφαρμογή του άρθρου 67 της συνθήκης (*).
2. Επιτρέπεται στην Ελλάδα προσωρινά να περιορίσει τις μεταφορές συναλλάγματος που συνδέονται με τις δαπάνες των κατοίκων της Ελλάδας για ταξίδια αναψυχής σε 1 000 Ecu ανά άτομο και ανά ταξίδι. Ωστόσο, οι κάτοικοι δύνανται, εκτός από αυτό το βασικό ποσό, να χρησιμοποιούν στο εξωτερικό τις κάρτες πληρωμών ή τις πιστωτικές κάρτες για τουριστικές δαπάνες μέχρι 300 Ecu ανά άτομο και ανά έτος. Από την 1η Σεπτεμβρίου 1990 το βασικό ποσό που συνδέεται με τις δαπάνες των κατοίκων της Ελλάδας για ταξίδια αναψυχής αυξάνεται σε 1 200 Ecu ανά άτομο και ανά ταξίδι.
3. Υπό την επιφύλαξη των διατάξεων του άρθρου 2, οι παρεκκλίσεις που προβλέπονται στο παρόν άρθρο ισχύουν μέχρι την 31η Δεκεμβρίου 1990.
Άρθρο 2
1. Η Επιτροπή παρακολουθεί προσεκτικά την εξέλιξη της οικονομικής κατάστασης στην Ελλάδα. Επιφυλάσσεται, μετά από διαβούλευση με το ενδιαφερόμενο κράτος μέλος, να τροποποιήσει ή να καταργήσει, εν όλω ή εν μέρει, την παρούσα απόφαση, ιδίως αν διαπιστώσει ότι έχουν μεταβληθεί οι συνθήκες που οδήγησαν στην έκδοσή της ή αν οι επιπτώσεις της αποδεικνύονται περισσότερο περιοριστικές απ' όσο απαιτείται για την επίτευξη του στόχου της.
2. Αν, πριν από την ημερομηνία λήξης των παρεκκλίσεων που παραχωρούνται μέχρι την 31η Δεκεμβρίου 1990 δυνάμει του άρθρου 1, η Ελλάδα επικαλεστεί την εμμονή των δυσχερειών ή σοβαρούς κινδύνους δυσχερειών στο ισοζύγιο πληρωμών, η Επιτροπή θα προβεί σε εξέταση της συνολικής οικονομικής κατάστασης, προκειμένου να εξακριβώσει αν πρέπει να παραταθεί η εφαρμογή του συνόλου ή τμήματος των μέτρων διασφάλισης που βρίσκονται εν ισχύ.
Άρθρο 3
Η παρούσα απόφαση απευθύνεται στην Ελληνική Δημοκρατία.
(*) ΕΕ αριθ. L 178 της 8. 7. 1988, σ. 5.
ΠΑΡΑΡΤΗΜΑ
1.2 // // // Είδος πράξης
// Φύση των επιτρεπόμενων περιορισμών κατά παρέκκλιση
των υποχρεώσεων έναντι της Κοινότητας
// // // Επενδύσεις σε ακίνητα // Οι επενδύσεις σε ακίνητα που πραγματοποιούνται στην αλλοδαπή από κατοίκους είναι δυνατό να υπόκεινται σε εκ των προτέρων έγκριση. Η έγκριση αυτή χορηγείται στους κατοίκους που μεταναστεύουν, στο πλαίσιο της ελεύθερης κυκλοφορίας των εργαζομένων μισθωτών και μη, για τις επενδύσεις που συνδέονται και με τη μόνιμη διαμονή ή την εγκατάστασή τους. // Πράξεις επί τίτλων // Η απόκτηση από κατοίκους ξένων τίτλων ή εθνικών τίτλων που εκδίδονται σε ξένη αγορά είναι δυνατό να απαγορεύεται ή να υπόκειται σε εκ των προτέρων έγκριση. Ωστόσο: // // - οι κάτοικοι επιτρέπεται να αποκτούν τίτλους που έχουν εκδώσει οι Κοινότητες και η Ευρωπαϊκή Τράπεζα Επενδύσεων στα πλαίσια συνολικού ετήσιου ορίου 75 εκατομμυρίων Ecu // // - οι οργανισμοί συλλογικών επενδύσεων που είναι εγκατεστημένοι στην Ελλάδα επιτρέπεται να επενδύουν σε ξένους τίτλους μέχρι ποσού 25 % των καθαρών στοιχείων του ενεργητικού τους όσον αφορά τα αμοιβαία κεφάλαια και 25 % του καταβεβλημένου κεφαλαίου όσον αφορά τις εταιρείες επενδύσεων - χαρτοφυλακίου.» // //
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 28 Ιουνίου 1990.

Labels: 18
5